
RAPORT COMUN
asupra propunerii legislative pentru modificarea Legii nr.145/2014 pentru stabilirea unor măsuri de reglementare a pieţei produselor din sectorul agricol
(Pl.x800/2015)

În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice şi Comisia pentru industrii şi servicii  au fost sesizate spre dezbatere în fond cu propunerea legislativă pentru modificarea Legii nr.145/2014 pentru stabilirea unor măsuri de reglementare a pieţei produselor din sectorul agricol, transmisă cu adresa nr.Pl.x 800 din 9 noiembrie 2015 şi înregistrată sub nr.4c-4/560/10.11.2015, respectiv 4c-3/344/10.11.2015. 

Conform dispoziţiilor art.75 din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

Senatul României, în calitate de primă Cameră sesizată, a respins propunerea legislativă în şedinţa din 3 noiembrie 2015.

La întocmirea raportului comun Comisiile au analizat avizul favorabil al Consiliului Legislativ transmis cu nr.758/15.07.2015, punctul de vedere negativ al Guvernului,  avizele negative  transmise de Comisia pentru transporturi şi infrastructură şi Comisia pentru administraţie publică şi amenajarea teritoriului şi avizul favorabil transmis de Comisia juridică, de disciplină şi imunităţi.
Propunerea legislativă are ca obiect de reglementare modificarea Legii nr.145/2014 pentru stabilirea unor măsuri de reglementare a pieţei produselor din sectorul agricol, în sensul extinderii domeniului de aplicabilitate a prevederilor Legii nr.145/2014 şi pentru producătorii agricoli – persoane fizice autorizate.  
În conformitate cu prevederile art.61 şi art.63 din Regulamentul Camerei Deputaţilor, republicat, cu modificările ulterioare, Comisia pentru agricultură, silvicultură, industrie alimentară şi servicii specifice a examinat  propunerea legislativă sus menţionată în şedinţa din       26 ianuarie 2016 iar Comisia pentru industrii şi servicii a examinat propunerea legislativă în şedinţa din 24 noiembrie 2015.
La lucrările Comisiei pentru agricultură au fost prezenţi 34 deputaţi, din totalul de 35 membri ai comisiei iar la lucrările Comisiei pentru industrii şi servicii au fost prezenţi 18 deputaţi din totalul de 18 membri ai comisiei.
La dezbaterile din Comisii asupra propunerii legislative sus menţionată a participat, conform art.55 din Regulamentul Camerei Deputaţilor, republicat, cu modificările ulterioare, doamna Simona Man, secretar de stat în cadrul Ministerului Agriculturii şi Dezvoltării Rurale.
În urma dezbaterilor membrii celor două Comisii, în unanimitate de voturi, au hotărât sa supună spre dezbatere si adoptare plenului Camerei Deputaţilor, raportul de respingere a  propunerii legislative pentru modificarea Legii nr.145/2014 pentru stabilirea unor măsuri de reglementare a pieţei produselor din sectorul agricol din următoarele considerente:
· Legea nr.145/2014 pentru stabilirea unor măsuri de reglementare a pieţei produselor din sectorul agricol reglementează modul de valorificare doar de către producătorii agricoli persoane fizice a produselor agricole proprii şi de exercitare a comerţului cu aceste produse în unele zone publice;
· Pentru celelalte categorii de producători agricoli, respectiv producători agricoli persoane fizice autorizate, se aplică legislaţia specifică care reglementează modul de înfiinţare, organizare a acestora şi desfăşurare a activităţilor economice, respectiv Ordonanţa de urgenţă a Guvernului nr.44/2008 privind desfăşurarea activităţilor economice de către persoane fizice autorizate, întreprinderile individuale şi întreprinderile familiale, cu modificările şi completările ulterioare, precizând că aceste categorii de producători agricoli se înregistrează la Oficiul Naţional al Registrului Comerţului.
În raport de obiectul şi conţinutul reglementării propunerea legislativă face parte din categoria legilor ordinare, potrivit prevederilor art.73 din Constituţia României, republicată.

